Φακές σούπα με σέλερι, στη χύτρα
Ο μισελενάτος σεφ Γιώργος Φεμελέγκας έχει όλα τα μυστικά για νόστιμα μαγειρέματα στη χύτρα! Αυτές οι φακές με σέλερι είναι το γρήγορο, θρεπτικό φαγητό που λαχταράμε τις καθημερινές.
500 γρ. φακές ψιλές , 2 ξερά κρεμμύδια, ψιλοκομμένα , 2 κλωνάρια σέλερι, σε λεπτές φέτες , 3 καρότα, σε μέτριες φέτες , 2 σκελίδες σκόρδο, σε λεπτές φέτες , 300 γρ. ντοματίνια, κομμένα στη μέση , 2 κουτ. σούπας πελτές ντομάτας , 1 κουτ. γλυκού κύμινο σε σκόνη , 300 γρ. ντομάτες ώριμες, ψιλοκομμένες (ή ολόκληρα ντοματάκια από κονσέρβα, πολτοποιημένα) , 2 λίτρα νερό , 3 φύλλα δάφνης ξίδι κατά βούληση, για το σερβίρισμα , 6 κουτ. σούπας ελαιόλαδο + λίγο επιπλέον, για το σερβίρισμα , αλάτι, φρεσκοτριμμένο πιπέρι
Για να φτιάξουμε φακές σούπα με σέλερι στη χύτρα, ξεκινάμε ξεπλένοντας τις φακές καλά σε ένα σουρωτήρι, κάτω από τρεχούμενο νερό.Ζεσταίνουμε το ελαιόλαδο στη χύτρα, σε δυνατή φωτιά, και σοτάρουμε τα κρεμμύδια, το σέλερι, τα καρότα και τα σκόρδα για 4-5 λεπτά, μέχρι να καραμελώσουν και να ροδίσουν ελαφρά.Προσθέτουμε τις φακές, τα ντοματίνια, τον πελτέ και το κύμινο και σοτάρουμε για 1-2 λεπτά ανακατεύοντας, μέχρι ο πελτές να αρχίσει να «πιάνει» στον πάτο της χύτρας.Ρίχνουμε τις ψιλοκομμένες ντομάτες, το νερό και τις δάφνες, αλατοπιπερώνουμε και ανακατεύουμε. Σφραγίζουμε τη χύτρα με το καπάκι της, ρυθμίζοντας την ένδειξη της βαλβίδας σύμφωνα με τις οδηγίες του κατασκευαστή για βράσιμο οσπρίων. Μόλις κοχλάσει το υγρό, ανασηκωθεί η βαλβίδα και αρχίσει να βγαίνει έντονος ατμός, χαμηλώνουμε καλά τη φωτιά και μαγειρεύουμε για 25 λεπτά.Αποσύρουμε από τη φωτιά, αφήνουμε να φύγει ο ατμός και ανοίγουμε τη χύτρα. Αν χρειάζεται χύλωμα, επαναφέρουμε τη χύτρα σε δυνατή φωτιά και αφήνουμε τις φακές να πάρουν 1-2 βράσεις ξεσκέπαστες, μέχρι να χυλώσουν.Σερβίρουμε τις φακές σε πιάτα. Ραντίζουμε με λίγο ωμό ελαιόλαδο και ξίδι κατά βούληση και συνοδεύουμε με μαύρες ελιές και ψωμί.
Φακές,Vegan,Νηστίσιμα,Χορτοφαγικά